  ИА «Удмуртия» Анжелика Тихонова корреспондент 11-тӥ инвожое Ижкарын, Карлэн но Россилэн нуналзы азьын, 24-тӥзэ Хоръёслэн бадӟым соборзы ортчоз. Туэ ужрадэз Россилэсь кункрезьзэ быдэстыса Ижкарысь атайёслэн хорзы усьтоз. Со сярысь кар администрацилэн пресс-службаез ивортӥз. 2022-тӥ арын Хоръёслэн бадӟым соборзы Россилэн Наполеонын ожын вормонэзлы 210 ар тырмонлы но Ижкарысь пыӵал тӥрлык поттӥсь заводлы 215 ар тырмонлы сӥземын луоз. Ужрад улсын Александр Невский нимо черк азьын Ижкарысь атайёслэн хорзы сяна, нылпиослэн огазеям инклюзивной хорзы кырӟалоз. Отчы Ижысь сяна, Удмуртиысь ёросъёсысь пиналъёс но пыриськозы. Со сяна, Пётр Чайковскийлэсь, Юрий Толкачлэсь, Игорь Чурбановлэсь, Виктор Плешаклэсь, Аркадий Островскийлэсь, Михаил Глинкалэсь, Александр Гречаниновлэсь, Евгения Копысовалэсь но мукетъёсызлэсь произведениоссэс Ижкарысь П. И. Чайковский нимо муниципал камерной хор, Удмуртиысь академ капелла, Кун симфони оркестр быдэстозы. Кырӟанъёс тылъёсын шоу улсын чузъяськозы. 2022-тӥ арын Хоръёслэн бадӟым соборзы Азьмуртлэн лулчеберет кичӧлтонъёсъя фондэзлэн грантэзлы луыса ортчоз. Туэ нырысетӥ конкурсаз соборлэн ӵектосэз 1,94 миллион манет тыр грант утӥз. Пусъём, Хоръёслэн бадӟым соборзы – атыкай музъемез гажан мылкыдо но лулпушлыко крезьгурлэн бадӟым праздникез луэ. Россиысь мукет улосвылъёсын со кадез ӧвӧл. 2021-тӥ арын отчы 3 сюрс котыр кырӟасъёс пыриськизы. Нырысьсэ Россиысь мукет улосвылъёсысь ӧнерлыко хор коллективъёс но вуылӥзы. Тодэ вайытом, Ижкарын ас мылкыдзыя люкаськем творчествоя коллективъёслэн огъяросси фестиваль-конкурссылэн люкетэз ортчоз. Тегъёс: Удмуртия Ижкар крезьгур кырӟан Лулчеберет Мерлык  